**Predkladacia správa**

Ministerstvo financií Slovenskej republiky predkladá návrh riadneho predbežného stanoviska k návrhu SMERNICE RADY, ktorou sa mení smernica 2011/16/EÚ o administratívnej spolupráci v oblastí daní (DAC 9) (ďalej len „návrh smernice“).

Cieľom návrhu smernice, ktorý predložila Európska komisia 28. októbra 2024, je poskytnúť rámec pre procesné uplatňovanie smernice Rady (EÚ) 2022/2523 o zabezpečení globálnej minimálnej úrovne zdanenia nadnárodných skupín podnikov a veľkých vnútroštátnych skupín v Únií (ďalej len „smernica 2022/2523“).

Návrhom smernice by sa do práva EÚ zaviedol štandardizovaný vzor oznámenia pre nadnárodné skupiny podnikov aj pre veľké vnútroštátne skupiny. Návrh smernice obsahuje okrem toho aj pravidlá pre výmenu týchto oznámení v rámci EÚ. Na výmenu informácií s tretími štátmi sa musia členské štáty zapojiť prostredníctvom podpisu na to určenej multilaterálnej dohody príslušných orgánov.

Oznámenia s informáciami na určenie dorovnávacej dane sú subjekty povinné podať do 15 mesiacov po skončení účtovného obdobia, pričom v prechodnom roku sa tento termín predlžuje o 3 mesiace, tzn. prvé oznámenia sa budú podávať v termíne do 30.6.2026.

Navrhovaný transpozičný termín je 31. decembra 2025 a ustanovenia by sa mali uplatňovať od 1. januára 2026.

Vplyvy na rozpočet verejnej správy SR spolu s uvedením rozpočtového zabezpečenia budú vyčíslené pri transpozícií smernice do právneho poriadku SR. Návrh smernice nebude mať vplyv na podnikateľské prostredie, sociálne vplyvy a ani vplyv na životné prostredie, informatizáciu spoločnosti, na služby verejnej správy pre občana a na manželstvo, rodičovstvo a rodinu. Vplyvy sú uvedené v časti IV návrhu riadneho predbežného stanoviska „Vplyvy na vybrané oblasti“.

Návrh smernice nie je v rozpore s inými predpismi EÚ v tejto oblasti, s Ústavou Slovenskej republiky, ani s inými zákonmi a medzinárodnými zmluvami, ktorými je Slovenská republika viazaná.

Návrh riadneho predbežného stanoviska k návrhu smernice Ministerstvo financií SR vypracovalo v súlade s uznesením vlády SR č. 627/2013 k materiálu „Systém tvorby stanovísk k návrhom aktov EÚ a stav koordinácie realizácie politík EÚ“. Vzhľadom na mechanizmus jeho schvaľovania nie je potrebné vypracovať návrh uznesenia vlády SR.